આધુનિક ગુજરાતી નાટકને એક નવો જ આયામ આપનાર નાટ્યકાર તરીકે મધુ રાય ગુજરાતી નાટ્યવિશ્વમાં પંકાયા. ગુજરાતી વાર્તા અને ગુજરાતી નાટકને મધુ રાયે તદ્દન નવી દષ્ટિ અને નવો ચીલો ચીંધી આપ્યો છે. સામાન્યતઃ સામાજિક વિષયોના દાયરામાં જ ગૂંથાતા ગુજરાતી નાટકને એનાથી સહેજ અળગાં લઈ જઈને મધુ રાયે રહસ્ય નાટકોનો એક નવો ચીલો ચાતરી આપ્યો. ગુજરાતી સાહિત્યિક સર્જનોમાં એક અલાયદો ખંડ નિર્માણ કરનારા એવા પ્રતાપી ગદ્યસ્વામી અને શબ્દના હાકેમ મધુ રાયની શબ્દોની જાહોજલાલી પર આફરીન પોકારાઈ જાય. આધુનિક નવલકથા અને નાટકમાં ફેન્ટેસ્ટિક એપ્લિકેશન કલ્પનાતીત ઘટનાઓનું પ્રયોજન અને ડ્રામેટિક સિચ્યુએશન્સ, અસરદાર પાત્રસૂચિ અને પ્રયોગવાદી બહુવિધ આંતરચેતના પ્રયોજતી અને ભાષાની અપૂર્વ અનુનેયતા સિદ્ધ કરતા મધુ રાયના સાહિત્યિક અનુષ્ઠાન અત્યંત ધ્યાનાકર્ષક છે.